CELEX: 32012R0016
Language: hr
Date: 2012-01-11 00:00:00
Title: Uredba Komisije (EU) br. 16/2012 od 11. siječnja 2012. o izmjeni Priloga II. Uredbi (EZ) br. 853/2004 Europskog parlamenta i Vijeća u odnosu na zahtjeve u pogledu zamrznute hrane životinjskog podrijetla namijenjene prehrani ljudi  Tekst značajan za EGP

13/Sv. 048
            
            
               HR
            
            
               Službeni list Europske unije
            
            
               125
            
         32012R0016
   
               L 008/29
            
            
               SLUŽBENI LIST EUROPSKE UNIJE
            
            
               11.01.2012.
            
         
      UREDBA KOMISIJE (EU) br. 16/2012
   od 11. siječnja 2012.
   o izmjeni Priloga II. Uredbi (EZ) br. 853/2004 Europskog parlamenta i Vijeća u odnosu na zahtjeve u pogledu zamrznute hrane životinjskog podrijetla namijenjene prehrani ljudi
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (1), a posebno njezin članak 10. stavak 1.,
   budući da:
   
               (1)
            
            
               Uredbom (EZ) br. 853/2004 utvrđuju se pravila o higijeni hrane životinjskog podrijetla kojih se moraju pridržavati subjekti u poslovanju s hranom. Od subjekata u poslovanju s hranom zahtijeva se da ispunjavaju zahtjeve utvrđene u Prilogu II. toj Uredbi.
            
         
               (2)
            
            
               Iskustvo stečeno od dana početka primjene Uredbe (EZ) br. 853/2004 ukazalo je na određene poteškoće vezane uz skladištenje hrane životinjskog podrijetla. Kad bi bio naveden datum početka zamrzavanja takve hrane, subjekti u poslovanju s hranom mogli bi bolje prosuditi je li hrana prikladna za prehranu ljudi.
            
         
               (3)
            
            
               Direktiva 2000/13/EZ Europskog parlamenta i Vijeća od 20. ožujka 2000. o usklađivanju zakonodavstava država članica u odnosu na označivanje, prezentaciju i oglašavanje hrane (2) odnosi se na označivanje hrane koja se kao takva dostavlja krajnjem potrošaču, kao i na određene aspekte njezina prezentiranja i oglašavanja. Međutim, ta se Direktiva ne primjenjuje na prethodne faze proizvodnje hrane.
            
         
               (4)
            
            
               Osim toga, kontrolama sukladnosti s odredbama Uredbe (EZ) br. 853/2004 koje provode nadležna tijela otkrivena je potreba za detaljnijim zahtjevima u pogledu proizvodnje i zamrzavanja hrane životinjskog podrijetla u fazama proizvodnje koje prethode njezinoj isporuci kao takve krajnjem potrošaču.
            
         
               (5)
            
            
               U skladu s tim, Prilog II. Uredbi (EZ) br. 853/2004 treba izmijeniti tako da sadrži zahtjeve koji se primjenjuju na zamrznutu hranu životinjskog podrijetla.
            
         
               (6)
            
            
               Uredbu (EZ) br. 853/2004 treba stoga na odgovarajući način izmijeniti.
            
         
               (7)
            
            
               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlja životinja,
            
         DONIJELA JE OVU UREDBU:
   Članak 1.
   Prilog II. Uredbi (EZ) br. 853/2004 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. srpnja 2012.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. siječnja 2012.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 139, 30.4.2004., str. 55.
   
      (2)  SL L 109, 6.5.2000., str. 29.
   PRILOG
   Prilogu II. Uredbi (EZ) br. 853/2004 dodaje se sljedeći odjeljak IV.:
   
      „ODJELJAK IV.   ZAHTJEVI KOJI SE PRIMJENJUJU NA ZAMRZNUTU HRANU ŽIVOTINJSKOG PODRIJETLA
      
                  1.
               
               
                  Za potrebe ovog odjeljka ‚datum proizvodnje’ znači:
                  
                              (a)
                           
                           
                              datum klanja, ako se radi o trupovima, polovicama trupova ili četvrtinama;
                           
                        
                              (b)
                           
                           
                              datum ubijanja, ako se radi o trupovima slobodnoživuće divljači;
                           
                        
                              (c)
                           
                           
                              datum sakupljanja ili ulova, ako se radi o proizvodima ribarstva;
                           
                        
                              (d)
                           
                           
                              datum prerade, rasijecanja, mljevenja ili pripreme, prema potrebi, ako se radi o bilo kojoj drugoj hrani životinjskog podrijetla.
                           
                        
            
                  2.
               
               
                  Do faze u kojoj se hrana označava u skladu s Direktivom 2000/13/EZ ili koristi za daljnju preradu, subjekti u poslovanju s hranom moraju osiguravati da su u slučaju zamrznute hrane životinjskog podrijetla namijenjene prehrani ljudi sljedeće informacije na raspolaganju subjektu u poslovanju hranom kojemu se hrana isporučuje te, na zahtjev, nadležnom tijelu:
                  
                              (a)
                           
                           
                              datum proizvodnje; i
                           
                        
                              (b)
                           
                           
                              datum zamrzavanja, ako je drugačiji od datuma proizvodnje.
                           
                        Ako je hrana proizvedena od serije sirovina s različitim datumima proizvodnje i zamrzavanja, mora se navesti najraniji datum proizvodnje i/ili zamrzavanja.
               
            
                  3.
               
               
                  Dobavljač zamrznute hrane sam odlučuje o odgovarajućem načinu na koji će navesti dotične informacije, pod uvjetom da osigura da su informacije koje se zahtijevaju u stavku 2. na jasan i nedvosmislen način na raspolaganju i dostupne poslovnom subjektu kojemu se hrana isporučuje.”